b"\n_START_ARTICLE_\nUgarit\n_START_SECTION_\nLloc arqueol\xc3\xb2gic\n_START_PARAGRAPH_\nUn camperol del poble de Minet el-Beida (antiga Mahadu) va descobrir accidentalment una tomba el 1928 mentre llaurava, i la not\xc3\xadcia va atreure l'atenci\xc3\xb3 dels arque\xc3\xb2legs francesos C. Sch\xc3\xa6ffer i R. Dussaud, que van excavar el lloc i despr\xc3\xa9s van fer altres prospeccions a l'entorn, i trobaren les ru\xc3\xafnes d'Ugarit al tell principal de la regi\xc3\xb3 de Latakia, conegut com a Tell Ras Shamra. Les excavacions van continuar fins vers el 1970 per arque\xc3\xb2legs francesos i despr\xc3\xa9s per un equip francosiri\xc3\xa0. El lloc de Minet el-Beida no pot ser excavat actualment per causa de l'exist\xc3\xa8ncia al costat d'una base naval siriana, per\xc3\xb2 hi ha un lloc important a Ras Ibn Hani, a 5\xc2\xa0km al sud-oest, on s'han trobat dos palaus constru\xc3\xafts pels reis d'Ugarit. El mateix lloc de Tell Ras Shamra no ha estat excavat m\xc3\xa9s que en 1/6 part. L'arquitectura de la ciutat estava feta de pedra, cosa que n'assegura una bona conservaci\xc3\xb3 i \xc3\xa9s un important atractiu tur\xc3\xadstic. L'abund\xc3\xa0ncia de tauletes cune\xc3\xafformes trobades al lloc, en diverses lleng\xc3\xbces, han fet famosa l'excavaci\xc3\xb3.\n_START_SECTION_\nLleng\xc3\xbces\n_START_PARAGRAPH_\nA Ugarit es parlaven diverses lleng\xc3\xbces. La principal era l'ugar\xc3\xadtic, per\xc3\xb2 tamb\xc3\xa9 s'han trobat restes en set lleng\xc3\xbces m\xc3\xa9s que devien ser d'\xc3\xbas habitual per l'abund\xc3\xa0ncia de documents: accadi (llengua internacional per al comer\xc3\xa7 de l'\xc3\xa8poca), hittita, hurrita, sumeri, luvita, xiprominoic i jerogl\xc3\xadfics egipcis. Els escribes eren instru\xc3\xafts en el pluriling\xc3\xbcisme, ja que s'han trobat exercicis de c\xc3\xb2pia i traducci\xc3\xb3 i versions de mites literaris aliens, com el Cicle de Baal._NEWLINE_La majoria d'aquestes lleng\xc3\xbces van anar escrivint-se progressivament en l'alfabet ugar\xc3\xadtic de 30 lletres, considerat, amb el fenici, els primers abecedaris de la hist\xc3\xb2ria."